CELEX: 52020PC0331
Language: et
Date: 2020-07-23
Title: Ettepanek: NÕUKOGU RAKENDUSOTSUS, millega muudetakse rakendusotsust 2012/232/EL, millega lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168

EUROOPA KOMISJON
            Brüssel,23.7.2020
            COM(2020) 331 final
            2020/0149(NLE)
            Ettepanek:
            NÕUKOGU RAKENDUSOTSUS,
            millega muudetakse rakendusotsust 2012/232/EL, millega lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168
            
               
         
         
            
               SELETUSKIRI
            
            
               Vastavalt 28. novembri 2006. aasta direktiivi 2006/112/EÜ
                  1
                (mis käsitleb ühist käibemaksusüsteemi) (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidmist või maksustamise vältimist.
            
            
               Kirjas, mille komisjon registreeris 13. märtsil 2020, taotles Rumeenia käibemaksudirektiivi artiklist 168 tehtud erandi pikendamist, et jätkata sisendkäibemaksu mahaarvamisõiguse piiramist teatavate mootorsõidukitega seotud kulude suhtes. Käibemaksudirektiivi artikli 395 lõike 2 kohaselt teatas komisjon Rumeenia taotlusest teistele liikmesriikidele 2. aprilli 2020. aasta kirjaga. Komisjon teatas 3. aprilli 2020. aasta kirjas Rumeeniale, et tal on olemas taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Käibemaksudirektiivi artiklis 168 on sätestatud, et maksukohustuslasel on õigus arvata maha selliste ostude puhul tasutud käibemaks, mida tehakse maksustatavate tehingute tarbeks. Sama direktiivi artikli 26 lõike 1 punktiga a on ette nähtud, et ettevõtte vara hulka kuuluvate kaupade kasutamist isiklikuks tarbeks tuleb käsitada tasu eest teenuste osutamisena, kui nendelt kaupadelt oli käibemaks mahaarvatav. Kõnealuse süsteemi kohaselt on lubatud isikliku kasutuse eest esialgselt mahaarvatud käibemaksu tagastamine. 
            
            
               Sõiduautode puhul on kõnealust süsteemi keeruline kohaldada peamiselt seetõttu, et raske on teha kindlaks sõiduki isiklikuks tarbeks ja ettevõtluse tarbeks kasutamise osakaalu. Aruannete koostamine ja kontrollimine on lisakoormus nii ettevõtjatele kui ka maksuhalduritele. 
            
            
               Rumeenial lubatakse praegu nõukogu rakendusotsuse 2012/232/EL
                  2
                alusel piirata teatavate maantee-mootorsõidukite ostmisel, ühendusesisesel omandamisel, impordil, liisimisel ja muude samalaadsete kokkulepete korral maha arvatavat käibemaksu 50 %ni. Kõnealusese piirangu kohaldamisalast jäeti eraldi välja teatud sõidukikategooriad, st üksnes päästeabis, julgeoleku- ja kaitsevaldkonnas ning kullerteenusteks kasutatavad sõidukid, müügiesindajate või ostuagentide kasutatavad sõidukid, taksod, autokoolides õppesõiduks kasutatavad sõidukid, rentimiseks või liisimiseks kasutatavad sõidukid ning kauplemise eesmärgil kaubana kasutatavad sõidukid. Samal ajal on ettevõtjad sõidukite isiklikuks tarbeks kasutamist kajastavast arvepidamisest vabastatud. Nõukogu rakendusotsusega (EL) 2015/156
                  3
                lubati Rumeenial jätkata erimeetme kohaldamist kuni 31. detsembrini 2017. Kõnealuse otsuse kohaldamisaega pikendati nõukogu 7. novembri 2017. aasta rakendusotsusega (EL) 2017/2012
                  4
                kuni 31. detsembrini 2020. 
            
            
               Rumeenia on taotlenud luba pikendada piiramisõigust kindlaksmääratud protsendimäära kohta ja samas vabastada ettevõtjad isiklikuks tarbeks kasutamist kajastavast maksuarvestusest. Rumeenia on teavitanud komisjoni meetme pikendamise põhjustest, mis on suures osas samad, mida on kirjeldatud algses taotluses. Kooskõlas nõukogu rakendusotsuse 2012/232/EL artikli 4 lõikega 2 esitas Rumeenia aruande Rumeenias kohaldatava mahaarvamise ülempiiri kohta. Rumeenia väidab, et meede täidab oma rolli ja meetme pikendamata jätmine põhjustaks olukorra, kus enne meetme kehtestamist ilmnenud maksudest kõrvalehoidumine selles valdkonnas tõenäoliselt taastuks. Esitatud andmete kohaselt on väikeettevõtjate osakaal Rumeenias suur: 2017. aastal olid 99,7 % kõigist tööstus-, ehitus- või teenuste sektoris tegutsevatest ettevõtjatest väikesed või keskmise suurusega ettevõtjad; kõigist nendes sektorites tegutsevatest majandus- ja sotsiaalvaldkonna ettevõtjatest moodustasid kuni üheksa töötajaga ettevõtjad 89,4 %. Rumeenia väidab, et praktikas kasutatakse sellistele ettevõtjatele kuuluvat autot sageli nii äritegevuseks kui ka isiklikuks otstarbeks.
            
            
               Samuti ilmneb Rumeenia esitatud teabest, et 50 % piirang kajastab endiselt üldist sõidukite äriotstarbelist ja eraviisilist kasutamist Rumeenia maksukohustuslaste poolt ning seetõttu tuleks seda piirangut pidada endiselt asjakohaseks. 
            
            
               Erandit tuleks kohaldada piiratud aja jooksul kuni 31. detsembrini 2023, et oleks võimalik hinnata, kas 50 % piirang kajastab endiselt õigesti sõiduautode ettevõtluseks ja isiklikuks tarbeks kasutamise üldist jaotust. Pikendamistaotlusele tuleks lisada kohaldatud protsendimäära läbivaatamise aruanne, mis tuleb koos taotlusega saata komisjonile 31. märtsiks 2023. 
            
            
               •Kooskõla poliitikavaldkonnas praegu kehtivate õigusnormidega
            
            
               Sarnaseid erandeid seoses käibemaksu mahaarvamise õigusega on võimaldatud ka teistele liikmesriikidele. 
            
            
               Käibemaksudirektiivi artikliga 176 on ette nähtud, et nõukogu määrab kindlaks kulud, millelt käibemaksu maha ei arvata. Kuni kõnealuste kulude kindlaksmääramiseni lubatakse liikmesriikidel jätkata 1. jaanuaril 1979 kehtinud erandite kohaldamist. Seepärast kehtivad mitmed senist olukorda säilitavad sätted, millega piiratakse õigust arvata maha sõiduautodega seotud käibemaksu. 
            
            
               
                  Hoolimata varasematest algatustest kehtestada eeskirjad selle kohta, milliste kulukategooriate korral võib käibemaksu mahaarvamise õigust piirata,
                     5
                   on selline erand asjakohane seni, kuni kõnealuseid eeskirju ELi tasandil ühtlustatakse. 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395. 
            
            
               •Subsidiaarsus (ainupädevusse mittekuuluva valdkonna puhul) 
            
         
         
            
               Pidades silmas ettepaneku aluseks olevat käibemaksudirektiivi sätet, tehakse ettepanek ELi ainupädevusse kuuluvas valdkonnas. Subsidiaarsuse põhimõtet seetõttu ei kohaldata. 
            
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
            
            
               
                  Erandi piiratud ulatust arvestades on erimeede kooskõlas taotletava eesmärgiga, st hoida ära teatavat liiki maksudest kõrvalehoidumist või maksustamise vältimist. Võttes arvesse võimalust, et ettevõtted võivad oma kohustisi aladeklareerida, ning koormust, mis maksuhaldurite jaoks tekib läbisõiduandmete kontrollimisega, oleks 50 % piiranguga võimalik lihtsustada käibemaksu kogumist konkreetses sektoris.
               
            
            
               •Vahendi valik
            
            
               
                  Kavandatud õigusakt: nõukogu rakendusotsus.
               
               
                  Nõukogu direktiivi 2006/112/EÜ artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, sest selle saab adresseerida konkreetsele liikmesriigile.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
            
               •Konsulteerimine sidusrühmadega
            
            
               
                  Käesolev ettepanek põhineb Rumeenia esitatud taotlusel ja käsitleb ainult kõnealust liikmesriiki. 
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada. 
               
            
            
               •Mõju hindamine
            
            
               
                  Ettepaneku eesmärk on vältida käibemaksust kõrvalehoidmist ja lihtsustada maksu kogumise menetlust, mistõttu on selle võimalik mõju positiivne nii ettevõtjatele kui ka maksuhalduritele. Rumeenia käsitab lahendust sobiva meetmena, mis on võrreldav muude kehtinud ja kehtivate eranditega.
               
            
            
               4.MÕJU EELARVELE
            
            
               
                  Ettepanek ei mõjuta negatiivselt ELi eelarvet.
               
            
            
               5.MUU TEAVE
            
            
               
                  Ettepanek sisaldab aegumisklauslit; erandi kohaldamisaeg lõpeb automaatselt 31. detsembril 2023.
               
               
                  Juhul kui Rumeenia peab ikka veel vajalikuks erandit tegeva meetme pikendamist pärast 2023. aastat, tuleks komisjonile hiljemalt 31. märtsiks 2023 esitada protsendimäära läbivaatamise aruanne koos pikendamistaotlusega.
               
            
         
         
            
               2020/0149 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust 2012/232/EL, millega lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  6
                eriti selle artiklit 395,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Direktiivi 2006/112/EÜ artikliga 168 on ette nähtud, et maksukohustuslasel on õigus arvata maha selliste talle tarnitud kaupade või osutatud teenuste eest tasutav käibemaks, mida kasutatakse tema maksustatavate tehingute tarbeks. Vastavalt kõnealuse direktiivi artikli 26 lõike 1 punktile a käsitatakse ettevõtte vara kasutamist maksukohustuslase või tema töötajate isiklikuks tarbeks või üldiselt muul kui ettevõtluse eesmärgil tasu eest teenuste osutamisena.
            
            
               (2)Nõukogu rakendusotsuse 2012/232/EL
                  7
                kohaselt oli Rumeenial lubatud kuni 31. detsembrini 2014 piirata 50 % määraga õigust arvata maha käibemaks sellistelt ostetud, ühendusesiseselt omandatud, imporditud, renditud või liisitud maantee-mootorsõidukitelt ja nendega seotud kuludelt, sealhulgas kütusekulu, kui nimetatud sõidukeid ei kasutata täielikult ettevõtluse eesmärgil, ning vabastada maksukohustuslased kohustusest käsitada selliste sõidukite kasutamist muul kui ettevõtluse eesmärgil teenuste osutamisena vastavalt direktiivi 2006/112/EÜ artikli 26 lõike 1 punktile a. Nõukogu rakendusotsusega 2015/156/EL
                  8
                lubati Rumeenial jätkata erandmeetme kohaldamist kuni 31. detsembrini 2017. Nõukogu rakendusotsusega (EL) 2017/2012
                  9
                lubati Rumeenial kohaldada erandmeetmeid kuni kuupäevani, mil jõustuvad sellised liidu eeskirjad, millega määratakse kindlaks, millistest maantee-mootorsõidukitega seotud kuludest ei või käibemaksu täies ulatuses maha arvata, või 31. detsembrini 2020, olenevalt sellest, kumb kuupäev on varasem. 
            
            
               (3)Komisjonis 13. märtsil 2020 registreeritud kirjas taotles Rumeenia luba jätkata sellise meetme kohaldamist, millega tehakse erand direktiivi 2006/112/EÜ artikli 26 lõike 1 punktist a ja artiklist 168, et piirata mahaarvamise õigust selliste maantee-mootorsõidukitega seotud kulude suhtes, mida ei kasutata ainult ettevõtluse eesmärgil. 
            
            
               (4)Mitte ainult ettevõtluse eesmärgil kasutatavate maantee-mootorsõidukite kuludest maha arvatava käibemaksu suhtes ühtse protsendimäära kohaldamine lihtsustab käibemaksu kogumise menetlust.
            
            
               (5)Direktiivi 2006/112/EÜ artikli 395 lõike 2 teise lõigu kohaselt teavitas komisjon 2. aprilli 2020. aasta kirjas teisi liikmesriike Rumeenia taotlusest. Komisjon teatas 3. aprilli 2020. aasta kirjas Rumeeniale, et tal on olemas taotluse hindamiseks kogu vajalik teave.
            
            
               (6)Kooskõlas rakendusotsuse 2012/232/EL artikli 4 lõikega 2 esitas Rumeenia komisjonile koos pikendamistaotlusega aruande kõnealuse rakendusotsuse kohaldamise kohta. Praegu olemasoleva teabe alusel on Rumeenia seisukohal, et 50 % määr on endiselt põhjendatud. 
            
            
               (7)Erandi kehtivuse pikendamine peaks piirduma ajaga, mis on vajalik nende meetmete tõhususe ja protsendimäära sobivuse hindamiseks. Seepärast tuleks Rumeeniale anda luba jätkata erandi kohaldamist kuni 31. detsembrini 2023.
            
            
               (8)Kui Rumeenia peab vajalikuks pikendada loa kehtivusaega pärast 2023. aastat, peaks ta esitama 31. märtsiks 2023 komisjonile pikendamise taotluse koos aruandega, mis sisaldab kohaldatud protsendimäära läbivaatamist.
            
            
               (9)Erandi kohaldamine ei mõjuta oluliselt lõpptarbimise etapis kogutava Rumeenia maksutulu kogusummat ega mõjuta ebasoodsalt käibemaksust tulenevaid liidu omavahendeid,
            
            
               (10)Rakendusotsust 2012/232/EL tuleks vastavalt muuta,
            
            
               ON VASTU VÕTNUD KÄESOLEVA OTSUSE: 
            
         
         
            
               Artikkel 1
            
            
               Rakendusotsuse 2012/232/EL artikkel 4 asendatakse järgmisega:
            
            
               „Artikkel 4
            
            
               1.Käesolev otsus kaotab kehtivuse selliste liidu eeskirjade jõustumisel, millega määratakse kindlaks, millistest maantee-mootorsõidukitega seotud kuludest ei või käibemaksu täies ulatuses maha arvata, või 31. detsembril 2023, olenevalt sellest, kumb kuupäev on varasem.
            
            
               2.Käesoleva otsusega lubatud erandit tegevate meetmete kohaldamise pikendamise taotlus tuleb esitada komisjonile hiljemalt 31. märtsiks 2023.
            
            
               Taotlusele tuleb lisada aruanne, mis sisaldab käesoleva otsuse alusel kohaldatava käibemaksu mahaarvamise õiguse piirangu protsendimäära läbivaatamist.“ 
            
            
               Artikkel 2
            
            
               Käesolev otsus on adresseeritud Rumeeniale.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        Nõukogu 26. aprilli 2012. aasta rakendusotsus 2012/232/EL, millega lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168 (ELT L 117, 1.5.2012, lk 7).  
               
               
                  
                     (3)
                  
                        Nõukogu 27. jaanuari 2015. aasta rakendusotsus (EL) 2015/156, millega pikendatakse rakendusotsuse 2012/232/EL (millega lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168) kehtivusaega (ELT L 26, 31.1.2015, lk 27).
               
               
                  
                     (4)
                  
                        Nõukogu 7. novembri 2017. aasta rakendusotsus (EL) 2017/2012, millega pikendatakse rakendusotsuse 2012/232/EL (millega lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168) kehtivusaega (ELT L 292, 10.11.2017, lk 57–58).
               
               
                  
                     (5)
                  
                        KOM(2004) 728 lõplik – Ettepanek: Nõukogu direktiiv, millega muudetakse direktiivi 77/388/EMÜ käibemaksukohustuse lihtsustamiseks (ELT C 24, 29.1.2005, lk 10), tühistatud 21. mail 2014
                  
                  (ELT C 153, 21. 05. 2014, lk 3). 
               
               
                  
                     (6)
                  
                        ELT L 347, 11.12.2006, lk 1. 
               
               
                  
                     (7)
                  
                        Nõukogu 26. aprilli 2012. aasta rakendusotsus 2012/232/EL, millega lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168 (ELT L 117, 1.5.2012, lk 7). 
               
               
                  
                     (8)
                  
                        Nõukogu 27. jaanuari 2015. aasta rakendusotsus (EL) 2015/156, millega pikendatakse rakendusotsuse 2012/232/EL (millega lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168) kehtivusaega (ELT L 26, 31.1.2015, lk 27).
               
               
                  
                     (9)
                  
                        Nõukogu 7. novembri 2017. aasta rakendusotsus (EL) 2017/2012, millega muudetakse rakendusotsust 2012/232/EL, millega lubatakse Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168 (ELT L 292, 10.11.2017, lk 57).